KOMISIJOS SPRENDIMAS
2005 m. vasario 18 d.
iš dalies keičiantis Sprendimą 1999/710/EB, įrašant Bulgarijos įmones į laikinus trečiųjų šalių įmonių, iš kurių valstybės narės leidžia importuoti maltą mėsą ir paruoštą mėsą, sąrašus
(pranešta dokumentu Nr. K(2005) 364)
(Tekstas svarbus EEE)
(2005/156/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvulinės kilmės produktus, žuvininkystės produktus arba gyvus dvigeldžius moliuskus, laikinų sąrašų tarpiniam laikotarpiui sudarymo sąlygų (1), ypač į jo 2 straipsnio 4 dalį,
kadangi:
(1)
Komisijos sprendimu 1999/710/EB (2) buvo sudaryti trečiųjų šalių įmonių, iš kurių valstybės narės leidžia importuoti maltą mėsą ir paruoštą mėsą, laikini sąrašai.
(2)
Bulgarija atsiuntė maltą mėsą ir paruoštą mėsą gaminančių įmonių, kurios, remiantis kompetentingos institucijos pateiktomis garantijomis, atitinka Bendrijos taisykles, sąrašą.
(3)
Tos įmonės turėtų būti įtrauktos į Sprendimu 1999/710/EB sudarytą sąrašą.
(4)
Kadangi tikrinimai vietoje dar nebuvo atlikti, iš tų įmonių importuojamos produkcijos fiziniai patikrinimai negali būti atliekami rečiau, kaip numatyta Tarybos direktyvos 97/78/EB (3) 10 straipsnyje.
(5)
Todėl Sprendimas 1999/710/EB turėtų būti atitinkamai iš dalies pakeistas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
NUSPRENDĖ:
1 straipsnis
Sprendimo 1999/710/EB priedas iš dalies keičiamas pagal šio sprendimo priedą.
2 straipsnis
Šis sprendimas įsigalioja nuo 2005 m. kovo 3 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. vasario 18 d.